Talle dakloos ná brand in PretoriaHonderde mense is na die brand dakloos gelaat. (Foto: REZA/Twitter) Nagenoeg 400 mense van die Plastic View- informele nedersetting in die ooste van Pretoria is dakloos gelaat nadat ŉ brand Saterdag daar uitgebreek het. Charles Mabaso, woordvoerder van die Tshwane-nooddienste, het gesê brandweerlede is na die dig bewoonde gebied ontbied waar talle hutte reeds in vlamme opgegaan het. “Drie mense is vir rookinaseming en een vir minder ernstige brandwonde aan die gesig behandel,” het hy gesê. Twee mense is na hospitale geneem, terwyl twee ander pasiënte hospitaalbehandeling van die hand gewys het. Vier mense is vir rookinaseming en ligte brandwonde behandel. (Foto: REZA/Twitter) “Nagenoeg 400 inwoners is deur die brand geraak en die getal hutte wat heeltemal verwoes is, staan op 79.” Die Plastic View-nedersetting, wat ŉ paar jaar gelede aan die buitewyke van die ooste van die stad ontstaan het, is deesdae die tuiste van ŉ groeiende aantal Suid-Afrikaanse gesinne, maar ook talle buitelanders uit hoofsaaklik Zimbabwe, Swaziland en Lesotho. Die nedersetting met sy duisende inwoners loop gereeld onder brande deur, veral in die winter, wanneer die verarmde inwoners vuur maak om warm te bly of kos te kook. Benewens brande het die nedersettings ook al onder swaar reën deurgeloop en talle hutte is al in kitsoorstromings verwoes.